Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 359/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 artikli 51 (1) kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

«QUESO CASTELLANO»

ELi nr: PGI-ES-02307 – 20.4.2017

KPN () KGT (X)

1. Nimetus

„Queso Castellano“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

„Queso Castellano“ on rasvane või väga rasvane pika säilivusajaga juust, mis on saadud ensümaatilise kalgendamise ja tugeva pressimise teel. Juust on valmistatud lamba toorpiimast või pastöriseeritud piimast, mis pärineb üksnes Castilla-Leóni piirkonnast ning peab olema laagerdunud kuni 1,5 kg juustu puhul vähemalt 30 päeva ja muu kaaluga juustu puhul vähemalt 60 päeva. Pärast laagerdumise lõppu on juustul „Queso Castellano“ järgmised omadused:

— hästi väljakujunenud koorik, millel võivad olla (vormi või kanga) jäljed ja mille värvus võib olla erinev, ulatudes kahvatukollasest pruunini. Koorik võib olla naturaalne või sisaldada lubatud katteaineid;

— juustumass on tihke ja kompaktne, selle värvus on hele, ulatudes kreemjasvalgest või helekollasest beežini, selles on vähesel hulgal väikese läbimõõduga, valdavalt ümmargusi ja ebaühtlaselt jaotunud avausi või auke ning sellel on järgmised füüsikalised ja keemilised omadused: — rasvasisaldus kuivaines: vähemalt 45 % — kuivainesisaldus: vähemalt 45 %. — valgusisaldus kuivaines: vähemalt 25 % — naatriumkloriidi sisaldus kuivaines: kuni 3,26 % — pH: vahemikus 4,7–5,7

— lõhn: mõõdukalt tugev, kuid väga varieeruv, domineerivad piimale iseloomulikud, loomsed (piima andvad loomad) ja karamelli meenutavad nüansid; vähemal määral on tunda või, puuviljade, taimede lõhnanüansse ja väga õrna kuivatatud puuviljade lõhna. Need lõhnanüansid tugevnevad juustu laagerdumise käigus;

— maitseomadused: tugev, samaaegselt hapukas ja soolane maitse. Mõõdukad loomsed ja karamellile iseloomulikud maitsenüansid. On tunda kuivatatud puuviljade maitsenüansse ja õrna puuviljast ja taimset maitset. Juust on kergelt teravamaitseline, maitse on keskmiselt püsiv ja juustul on kerge järelmaitse. Need maitsenüansid tugevnevad juustu laagerdumise käigus;

— tekstuur: juust on tihke ja mõõdukalt lahustuv; kergelt kleepuv, elastne, murenev ja sõmera tekstuuriga.

Juust „Queso Castellano“ on silindrilise kujuga, selle läbimõõt ja kõrgus on vastavalt kuni 25 cm ja kuni 15 cm, juustu kaal on kuni 3,8 kg.

Juustu võib turustada tervelt, tükkidena, viiludena või riivitult.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juust „Queso Castellano“ on valmistatud lambapiimast, mis pärineb üksnes Castilla-Leóni piirkonnas asuvatest põllumajandusettevõtetest.

Selle piirkonna lambakasvatus võib olla ekstensiivne, poolekstensiivne või intensiivne, seejuures on kaks viimati nimetatud tüüpi domineerivad.

Ekstensiivse ja poolekstensiivse süsteemi puhul peetakse loomi geograafilise piirkonna karjamaadel, nende sööt koosneb osaliselt rohesöödast, kuid samuti ja peamiselt kasvatatavate kultuuride põhust. Talvise kasvupausi ajal, suure söödavajadusega perioodil ja ebasoodsate ilmastikuoludega seotud sööda vähesuse perioodil, samuti intensiivse majandamissüsteemi puhul hõlmab loomade sööt rohesööta, eeskätt kurehernest, kaera ja lutserni, mille puhul sagedamini kasutatavad säilitusmeetodid on heina valmistamine, kuivatamine ja sileerimine. Loomade sööda jaoks kasutatakse tavapäraselt ka teraviljade ja valgutaimede põhku. Söödale lisatakse eri proportsioonides kombineeritud sööta, et tagada loomadele piisavas koguses kvaliteetseid toitaineid.

Loomadele antav sööt peab pärinema vähemalt 50 % ulatuses sööda üldkogusest Castilla-Leóni autonoomsest piirkonnast.

Piim peab pärinema tervete ja heas toitumuses loomade täielikust ja katkestamatust lüpsist, piima kogumine ja transport peab toimuma heades hügieenitingimustes. Piim peab olema täispiim ja puhas, selles ei või olla lisandaineid, säilitusaineid, antibiootikume ja teisi ühendeid, mis võivad avaldada negatiivset mõju juustu valmistamisele, laagerdumisele ja säilitamisele.

Piima analüütilised omadused juustu valmistamisprotsessi alguses on järgmised:

rasvasisaldus: vähemalt 5,2 %

valgusisaldus: vähemalt 4,6 %

kuivaine üldsisaldus: vähemalt 15,9 %

3.4. Tootmise erietapid, mis peavad toimuma määratletud geograafilises piirkonnas

Piima tootmine, juustu valmistamine ja laagerdumine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Juustu „Queso Castellano“ võib turustada tervelt, tükkidena, viiludena ja riivitult, tingimusel, et selle nõuetekohane pakendamine ja märgistus võimaldavad juustu päritolu ühemõtteliselt kindlaks määrata.

Tarbimisse suunatud toote tuleb varustada KGT tunnuseks olevate lisamärgistega, mis peavad olema paigaldatud nende taaskasutamist mittevõimaldaval viisil.

Iga äriettevõtte spetsiifilised kaubandusmärgised peavad hõlmama märget „Indicación Geográfica Protegida - Queso Castellano“ ning Euroopa Liidu logo ja nimetuse logo.

Nimetuse logo on järgmine:

4. Geograafilise piirkonna täpne määratlus

Castilla-Leóni autonoomne piirkond.

5. Seos geograafilise piirkonnaga

Kaitstud tähise „Queso Castellano“ kaitse põhineb toote traditsioonilisusel, eripäradel ja mainel.

XVI ja XVII sajandil oli lambakasvatuse näol Castilla-Leóni piirkonnas tegemist olulise tegevusvaldkonnaga. Lambapiim oli äärmiselt halva säilivusega ja seda mõjutasid oluliselt piirkonna äärmuslikud ilmastikuolud, seega oli piima keeruline transportida heades tingimustes suurtele kaugustele, seetõttu ei valmistatud juustu korraga suures koguses, vaid seda tegid käsitöönduslikult karjased või lammaste omanikud. Kasutatav laap pärines viimaselt talus tapetud tallelt ja tootjad valmistasid tänu oma kogemustele ja oskustele väga head juustu. Tootjad, kellel olid suuremad juustukogused ja kes müüsid juustu piirkonna turgudel ja suuremates linnades, näiteks Villalóni ja Medina turgudel, said sellest olulist lisatulu.

XX sajandi alguses tekkisid peamised traditsioonilised käsitöönduslikud tootmiskeskused. Need kogusid piima naabruses asuvatest piirkondadest, kus lüps toimus hommikul, ja transportisid piima juustu valmistamiseks käsitöönduslikku keskusse. Niimoodi tekkis Castilla-Leóni autonoomses piirkonnas „Queso Castellano“ valmistamisega seotud juustutööstus, mis hakkas kasvama ning mille tehniline tase ja hügieenitingimused ning tooraine ja lõpptoote kontrollitingimused arenesid jätkuvalt edasi, seejuures säilis tootmise käsitöönduslik iseloom.

Praegu on Castilla-Leóni piirkonnas palju kvaliteetset toorainet, kuna tegemist on autonoomse piirkonnaga, kus on Hispaania kõige suurem piimalambakari, samuti on tegemist riigi kõige olulisema lambajuustu tootmise piirkonnaga.

Juustu „Queso Castellano“ on ära märgitud teatavates ajaloolistes ja ilukirjanduslikes allikates, mille hulgas tuleb nimetada Carlos García del Cerro teost „España. El país de los cien quesos“ (1996), mille peatükis „De Tartesos a la Mesta y algo más“ osutatakse mitme Hispaania linna, sealhulgas Santanderi prokuröri Diego Hurtado de Mendoza dokumendile 14. detsembrist 1442, milles on esitatud hinnang ja hind kõikide Aragoni kuninga Alfonso V korraldusel piirkonnas kaubeldavate ja müüdavate kaupade kohta: „Üks nael ja veerand queso castellano juustu võrdub kahekümne untsiga ja selle väärtus on viis maille’t. Naela Hollandi või Flandria juustu, 10 untsi, väärtus on kakskümmend liard’i. Naela „Asadero“ või „Pasiego“ (Pasi orust pärineva) juustu, mida kaalutakse kohalikes untsides, väärtus on kuus liard’i.“

Alates XX sajandi teisest poolest, kui juustu „Queso Castellano“ tootmine muutus tööstuslikuks, hakati seda müüma ka väljaspool provintsi piire ja juustu maine levis üle kogu riigi territooriumi, ühtlasi muutus sagedasemaks ka juustule osutamine ja selle kirjeldamine eeskätt kataloogides ja turistidele suunatud ning kulinaarsetes reisijuhtides; see andis kinnitust, et tegemist on Castilla-Leóni autonoomse piirkonna tüüpilise eripärase tootega. Sellisteks väljaanneteks on näiteks:

— Carlos Moro Gonzalezi teosed „Guía práctica de los Quesos de España“ (1985), „Los Queso de Castilla y León“ (1983), „Guía práctica de los quesos de España“ (1989) ja „Los Quesos de Valladolid“ (1992);

— Simone Ortega teos „Queso Españoles“, kirjastus Alianza, 1987;

— Cenzano, I., „Los Quesos“, väljaandja Antonio Madrid Vicente, 1992;

— Canut, E., Navarro, E., „Catálogo de Queso de España“, välja andnud põllumajanduse, kalanduse ja toiduainete ministeerium, Madrid, 1990.

— Juliet Harbutt, „La enciclopedia mundial del queso“, Roz Denny retseptidega, kirjastus Buenos Aires, 1999;

— Brigitte Engelmanni ja M. Peter Holleri teos „.Manual del Gourmet del Queso“, kirjastus Ullmann, 2009;

— Juliet Harbutti teos „El libro del Queso. La mejor selección. Notas de Cata. Más de 750 quesos. Como disfrutarlo“, kirjastaja H. BLUME, 2009.

Castilla-Leóni pinnas ja ilmastik muudavad ala väga soodsaks põllumajanduse ja karjakasvatuse, seejuures eeskätt lambakasvatuse piirkonnaks. Vahemereline kontinentaalne kliima ja vaheldusrikas reljeef, mida iseloomustab tasane keskosa ja seda ümbritsevad mäestikualad, soodustavad mitmekesise taimestiku väljakujunemist.

Algselt põhines Castilla-Leóni piirkonna piimalammaste kasvatamine ekstensiivsel majandamissüsteemil, loomade sööt pärines täielikult või osaliselt karjamaadelt (mis võisid eri kohtades olla niisutatavad või mitte) ning lisaks sellele hõlmas sööt põhku. Viimastel aastakümnetel on seoses maapiirkondade elanikkonna vähenemisega suurenenud laudas peetava karja osa, see on toonud kaasa põllumajandusettevõtete suuruse muutumise ja karjakasvatussüsteemi ümberkorraldamise, mis võimaldab kasutada loomasööda jaoks kohalikke loodusressursse. Loomasööta iseloomustab taimsete pigmentide ja küllastamata rasvhapete vähesus, mis tingib piima omadused; piim on madala rasvasisaldusega (madala steariin-, oleiin- ja rumeenhappe sisaldusega) ning madala kuivaine- ja pigmendisisaldusega, seetõttu on piima konsistents vähem õline ja värvus kollakam. Sellisest piimast saadaval juustul on spetsiifiline rasvhapete profiil, mis koos „Queso Castellano“ juustumassi niiskussisalduse ja happesusega annab juustule iseloomuliku ja eristava värvuse.

„Queso Castellano on kõva ja kompaktse juustumassiga juust, milles augud puuduvad või esineb väikeseid tühemikke, juustul on väljakujunenud ja tugev maitse ning see on suus teistest juustudest happelisem, tänu suuremale niiskussisaldusele ja veidi madalamale pH väärtusele, mis tuleneb traditsioonilise valmistamisprotsessi pressimise ja laagerdumise etappidest.

Juust „Queso Castellano“ on väga populaarne toode maapiirkondade turgudel, kauplustes, kaubamajades ja spetsialiseeritud kaubandusettevõtetes. Juustu „Queso Castellano“ kõrge maine on samuti tingitud autonoomse piirkonna toitlustusettevõtetest, kes pakuvad seda juustu oma piirkondlike juustude valikus või kasutavad seda oma retseptides. Juustu „Queso Castellano“ riigisisene ja rahvusvaheline tuntus kajastub ka mitmes autasus, mille juustu valmistajad on saanud väga mainekatel konkurssidel, nagu näiteks „World Cheese Awards“, või Cincho auhinnas.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/registros/2018_09_25_Q_CASTELLANO_Pliego_de_Condiciones.pdf

(1) ELT L 343, 14.12.2012, lk 1.